EPISTOLA LII [  olim  LXIII].  (Circa an. eumd.)
Dilectissimo fratri et coepiscopo suo THEODERICO FULBERTUS.
Illatam vobis injuriam vere meam facio, compassionis affectu, in eos qui sacro ordini fecere contumeliam zelo fervens: sed nec vobis utile esse video nec mihi tutum, ut zelus noster ad vindictam excommunicationis erumpat. Exspectandum, et commonitoriis utendum esse reor, donec illos aut poenitentia corrigat, aut summi judicis sententia multet. Vale.